ACC ฟุ้ง H2/59 ยอดขายพัดลมหนุนผลประกอบการโตต่อเนื่อง
ACC ฟุ้ง H2/59 ยอดขายพัดลมหนุนผลประกอบการโตต่อเนื่อง-รับรู้รายได้ธุรกิจอสังหาฯมูลค่า 75 ลบ.
16 ส.ค. 2559

นายยุทธนา แต่ปางทอง กรรมการผู้จัดการ บริษัท แอดวานซ์ คอนเนคชั่น คอร์ปอเรชั่น จำกัด (มหาชน) หรือ ACC เปิดเผยว่า แนวโน้มผลการดำเนินงานในครึ่งหลังของปี 59 บริษัทคาดว่าจะเติบโตอย่างต่อเนื่อง โดยได้รับปัจจัยหนุนจากยอดขายพัดลมที่เติบโตอย่างแข็งแกร่ง และคาดว่ายอดขายในครึ่งปีหลังจะสูงขึ้นกว่าครึ่งปีแรก ซึ่งในช่วงที่ผ่านมาได้มีการเพิ่มพนักงานฝ่ายขาย และนำสินค้ากลับเข้าจำหน่ายในโฮมโปร ควบคู่ไปกับการเจาะตลาดลูกค้าโครงการ
ขณะที่ในธุรกิจพลังงานทดแทน บริษัทยังคงมองหาลู่ทางการลงทุน และขยายการลงทุนในธุรกิจพลังงานทดแทนอย่างต่อเนื่อง เพื่อเพิ่มสัดส่วนรายได้ Recurring Income ซึ่งจะทำให้ธุรกิจของบริษัทเติบโตอย่างแข็งแกร่ง สร้างผลตอบแทนที่ดีให้กับผู้ถือหุ้น
ในส่วนของธุรกิจอสังหาริมทรัพย์ ในไตรมาส 4/59 บริษัท จะมีการโอนโครงการอสังหาริมทรัพย์ ที่ อ.สัตหีบ จ.ชลบุรี โดย เป็นโครงการดังกล่าวเป็นโครงการบ้านแถว 3 ชั้น มีมูลค่าโครงการประมาณ 200 ล้านบาท ซึ่งปัจจุบันมียอดจองเข้ามาแล้วกว่า 40% โดยบริษัทคาดว่าจะมีการโอนในไตรมาส 4/59 ราว 40% หรือคิดเป็นมูลค่า 75 ล้านบาท และมีแผนที่จะพัฒนาโครงการอสังหาริมทรัพย์เพิ่มอีก คาดว่าจะได้ข้อสรุปเร็วๆนี้
สำหรับผลการดำเนินงานของบริษัทและบริษัทย่อยในไตรมาส 2/59 มีรายได้รวม 64.35 ล้านบาท เพิ่มขึ้น 46.69 ล้านบาท หรือ 264.44% เมื่อเทียบกับช่วงเดียวกันของปีก่อนซึ่งมีรายได้รวม 17.66 ล้านบาท และมีกำไรสุทธิ 1.77 ล้านบาท เพิ่มขึ้น 8.84 ล้านบาท หรือ 125.06% เมื่อเทียบกับช่วงเดียวกันของปีก่อน ซึ่งมีขาดทุนสุทธิ 7.07 ล้านบาท หลังจากบริษัทฯได้มีการแตกไลน์ธุรกิจจากเทรดดิ้งพัดลม เข้าสู่ธุรกิจพลังงานทดแทนและอสังหาริมทรัพย์ และเริ่มเปิดฉากรับรู้รายได้จากธุรกิจพลังงานทดแทน
ขณะที่ผลการดำเนินงานในช่วงครึ่งแรกของปี 2559 บริษัท มีรายได้รวม 83.6 ล้านบาท เพิ่มขึ้น 36.79 ล้านบาท หรือ 78.6% เมื่อเทียบกับช่วงเดียวกันของปีก่อนที่มีรายได้รวม 46.81 ล้านบาท และมีกำไรสุทธิ 2.90 ล้านบาท เพิ่มขึ้น 14.79 ล้านบาท หรือ 124.34% เมื่อเทียบกับช่วงเดียวกันของปีก่อนที่มีขาดทุนสุทธิ 11.90 ล้านบาท
“รายได้และกำไรในไตรมาส 2/59 ที่เติบโตอย่างมีนัยสำคัญ เนื่องจากบริษัทฯบุ๊คกำไรจากโครงการโซลาร์ฟาร์มในจังหวัดสระบุรี ขนาดกำลังการผลิต 5.5 เมกะวัตต์ เข้ามา โดยโครงการดังกล่าวได้มีการจ่ายไฟฟ้าเชิงพาณิชย์ (COD) แล้ว มีสัญญาขายไฟให้กับการไฟฟ้าส่วนภูมิภาค (กฟภ.) ในระบบ Adder เป็นเวลา 10 ปี ซึ่งโดยเฉลี่ยจะมีรายได้จากการประมาณการขายไฟฟ้าประมาณ 95-100 ล้านบาท/ปี และมีกำไรประมาณ 33-36 ล้านบาท/ปี”นายยุทธนากล่าว
นอกหนือจากโครงการโซลาร์ฟาร์มในจังหวัดสระบุรีแล้ว บริษัทยังได้เข้าลงทุนโครงการโซลาร์รูฟท็อปกำลังการผลิต 2.5 เมกะวัตต์ (MW) ผ่านการเข้าไปถือหุ้นบริษัท 105 โซล่า เพาเวอร์ จำกัด บริษัทย่อยของ บมจ.สวนอุตสาหกรรม วินโคสท์ (WIN) โดย ACC เข้าไปถือหุ้นในสัดส่วน 51% ซึ่งโครงการได้ COD ไปแล้ว 1 เมกะวัตต์ ในช่วงกลางปี 58 และเตรียม COD อีก 1.5 เมกะวัตต์ ภายในไตรมาส 3 ของปี 59  ซึ่งจะผลักดันให้ ACC มีกำลังการผลิตโรงไฟฟ้าโครงการโซลาร์ฟาร์ม และโซลาร์รูฟท็อป จำนวน 8 เมกะวัตต์